Caspar Fincke
Caspar Fincke, ca. 1584-1655, bøhmisk-dansk kunstsmed. Caspar Fincke kom til Danmark ca. 1610 og fik værksted og bolig i Helsingør. Han blev snart kendt for sine virtuost udformede smedejernsgitre, som han udførte til bl.a. Frederiksborg Slot (fx Ringrendingsporten, 1615) og til adelige gravkapeller i Aarhus Domkirke og Sankt Knuds Kirke i Odense.
Et hovedværk er de rigt ornamenterede gitterdøre til Christian 4.s Kapel i Roskilde Domkirke (1618-20) og rækværkerne på Rundetaarn i København (1643).